b"\n_START_ARTICLE_\nLa Voz de Castelldefels\n_START_SECTION_\nHist\xc3\xb2ria\n_START_PARAGRAPH_\nLa Voz de Castelldefels neix de la iniciativa de Lidia Tagliafico el 1997, quan aquesta visita una fira d'emprenedors a Barcelona. All\xc3\xa0 descobreix les franqu\xc3\xadcies de diaris i pren la idea per crear el seu propi peri\xc3\xb2dic local al seu municipi, Castelldefels, que en aquella \xc3\xa8poca no comptava amb cap altre mitj\xc3\xa0 de comunicaci\xc3\xb3 que no fos el butllet\xc3\xad oficial. La idea \xc3\xa9s presentada davant el llavors regidor de comunicaci\xc3\xb3 de l'Ajuntament de Castelldefels, i un cop aprovada, decideix tirar endavant el seu projecte._NEWLINE_Despr\xc3\xa9s de 2 anys, la primera edici\xc3\xb3 del diari veu la llum el 21 de desembre de 1999. La publicaci\xc3\xb3 neix amb la idea que els protagonistes siguin la gent de la ciutat, per aix\xc3\xb2 \xc3\xa9s catalogat com a peri\xc3\xb2dic de societat. La informaci\xc3\xb3 que ofereixen les seves p\xc3\xa0gines, per tant, no es basa en not\xc3\xadcies estrictes, sin\xc3\xb3 en un periodisme m\xc3\xa9s aviat social. El diari reflecteix la vida social, el dia a dia de la gent de la poblaci\xc3\xb3. A m\xc3\xa9s, tamb\xc3\xa9 s'ofereix una programaci\xc3\xb3 de tots els esdeveniments mensuals._NEWLINE_Des de l'any 2011 \xc3\xa9s el diari m\xc3\xa9s llegit de Castelldefels.\n_START_SECTION_\nOrganigrama\n_START_PARAGRAPH_\nL'empresa es basa en una jerarquia vertical. Al capdamunt de tot, a la direcci\xc3\xb3, hi ha la L\xc3\xaddia Tagliafico, que n'\xc3\xa9s la directora, juntament amb el seu marit. A m\xc3\xa9s, els dos exerceixen d'editors de la publicaci\xc3\xb3. Tot seguit, l'empresa compta amb un fot\xc3\xb2graf, un corrector, un dissenyador, dos comercials i un redactor. La plantilla de redactors no ha de ser gaire \xc3\xa0mplia, ja que gran part de la informaci\xc3\xb3 que ofereix La Voz de Castelldefels prov\xc3\xa9 dels col\xc2\xb7laboradors._NEWLINE_Els col\xc2\xb7laboradors constitueixen el gruix de la publicaci\xc3\xb3. Tots ells s\xc3\xb3n gent de la ciutat. Abans del dia 10 de cada mes, envien per e-mail la seva columna o el seu text a la L\xc3\xaddia, sense necessitat d'enviar un projecte previ. La tem\xc3\xa0tica escollida \xc3\xa9s lliure._NEWLINE_D'entre la plantilla de col\xc2\xb7laboradors en destaca en Gregorio Ben\xc3\xadtez, presentador durant 17 anys del programa de la Cadena SER \xe2\x80\x9cSi amanece nos vamos\xe2\x80\x9d.\n_START_SECTION_\nPres\xc3\xa8ncia web\n_START_PARAGRAPH_\nLa publicaci\xc3\xb3 tamb\xc3\xa9 t\xc3\xa9 una p\xc3\xa0gina web pr\xc3\xb2pia, on s'actualitzen les not\xc3\xadcies del municipi. Tamb\xc3\xa9 compta amb una hemeroteca, on es poden trobar els exemplars digitalitzats des del primer n\xc3\xbamero de 2012. Tamb\xc3\xa9 t\xc3\xa9 una pestanya espec\xc3\xadfica que separa les not\xc3\xadcies basant-se en seccions i tem\xc3\xa0tica. Tamb\xc3\xa9 hi ha enlla\xc3\xa7os a les fotografies del seu Flickr i al Facebook, aix\xc3\xad com les entrades m\xc3\xa9s recents, i les anomenades fotonot\xc3\xadcies, aquelles informacions que es basen en la imatge com a caracter\xc3\xadstica essencial."